Ritratt: Facebook Nostalġija  Awguri lill-attriċi u preżentatriċi Monica Attard li lllum qed tiċċelebra għeluq it-72 sena tagħha. Twieldet f'Tas-Sliema bħal-lum l-1 ta' Ġunju tal-1949. Monica qatt ma ċċaqilqet minn Tas-Sliema għajr għal perjodu qasir meta marret tgħix ma' nannitha wara l-mewt ta' ommha. Il-palk kien minn dejjem jinteressaha tant li kienet intgħażlet kemm il-darba biex tieħu sehem fl-attivitajiet tal-iskola u f'dawk tal-Girl Guides. Flimkien ma' xi ħbieb tagħha iffurmaw għaqda żgħira u bdew itellgħu xi produzzjonijiet fl-irħula amdwar Malta u fit-teatru DePorres ta' Tas-Sliema. L-imħabba għat-teatru wasslet lil Monica biex taħdem ukoll f'numru kbir ta' radjudrammi fuq ir-Redifussion u aktar tard bdiet tippreżenta programmi televiżivi għat-tfal. Applikat ukoll biex taħdem bħala announcer, xogħol li għal bosta snin għamlet mal-International Network u ma' Radju Malta. Għal bosta snin ippreżentat ukoll programmi fuq Radio 101 u l-istazzjon televiżiv Net. Matul is-snin hija ħadmet f'diversi produzzjonijiet iżda fost dawk li l-aktar kienu għal qalbha hemm dawk ta' Shakespeare. Waħda mill-plays favoriti tagħha hija Anthony & Cleopatra. Fuq it-televiżjoni rajnieha f'għadd ta' produzzjonijiet fosthom Il-Mejta Edwina Black. Iħirsa, Wirt, Dar fuq ir-Ramel, F'Baħar Wieħed, Santa Monika, Pupazz, L-Ispettur filwaqt li bħalissa qed narawha fis-sensiela Nostalġija li tixxandar nhar ta' Tnejn fuq TVM. Monica hija wkoll omm ta' tnejn, Nicky u Kris. Nawgurawlha l-isbaħ xewqat f'għeluq sninha.